SK
26.5.2023
Úradný vestník Európskej únie
C 185/39
ZÁVERY RADY O OHROZENÝCH A VYSÍDLENÝCH UMELCOCH (2023/C 185/09)
RADA EURÓPSKEJ ÚNIE,
UZNÁVAJÚC
1.
význam tvorivých a kultúrnych práv, ktoré sú zakotvené v globálnych (1) aj regionálnych (2) nástrojoch zameraných na ľudské práva, pre zachovanie ľudskej dôstojnosti, kultúrnej rozmanitosti, pluralizmu, demokracie a integrálnej hodnoty kultúry;
2.
prácu medzinárodných organizácií v oblasti slobody umeleckého prejavu, napríklad organizácie UNESCO, v ktorej dohovore z roku 2005 sa uznáva potreba prijať opatrenia na ochranu rozmanitosti kultúrnych prejavov, predovšetkým v situáciách, kde môže kultúrnym prejavom hroziť zánik alebo vážne narušenie (3), a Rady Európy (4), najmä pokiaľ ide o jej Manifest o slobode prejavu v umení a kultúre v digitálnej ére;
3.
závery Európskej rady z 15. decembra 2022 a 9. februára 2023, v ktorých zopakovala, že dôrazne odsudzuje útočnú vojnu Ruska proti Ukrajine, potvrdila plnú podporu Únie pre nezávislosť, zvrchovanosť a územnú celistvosť Ukrajiny v rámci jej medzinárodne uznaných hraníc (5) a opätovne potvrdila svoj záväzok posilniť podporu vysídlených osôb (6);
4.
uznesenie Európskeho parlamentu o solidarite s Ukrajinou v oblasti kultúry, v ktorom sa vyjadruje úprimná solidarita s umelcami (7), keďže pri zotavovaní a obnove Ukrajiny bude umenie a kultúra zohrávať zásadnú úlohu, a víta najmä činnosť ukrajinských umelcov a tvorcov, ktorí svojimi umeleckými počinmi konali proti ruskej invázii (8);
5.
pracovný plán EÚ pre kultúru na roky 2023 – 2026 (9), ktorý obsahuje niekoľko opatrení (10) zameraných na problematiku ohrozených (11) a vysídlených umelcov;
VZHĽADOM NA TO, ŽE
6.
umelci na celom svete zohrávajú dôležitú úlohu v živote, rozvoji a odolnosti spoločnosti a jednotlivcov a mali by mať možnosť takto pôsobiť a zároveň si zachovať tvorivosť a slobodu prejavu;
7.
umelcom by sa preto mala v súlade s platnými právnymi predpismi poskytnúť ochrana pred hrozbami a porušeniami práv akéhokoľvek druhu a v akejkoľvek podobe, ktoré ich ohrozujú v dôsledku ich umeleckej práce;
(1) Napríklad v článku 27 Všeobecnej deklarácie ľudských práv, ktorej 75. výročie pripadá na rok 2023, alebo článku 15 Medzinárodného paktu o hospodárskych, sociálnych a kultúrnych právach.
(2) Okrem iného v Charte základných práv Európskej únie.
(3) Dohovor UNESCO z roku 2005 o ochrane a podpore rozmanitosti kultúrnych prejavov (4) Rada Európy na základe Európskeho dohovoru o ľudských právach (EDĽP) uverejnila napríklad správu o slobode umeleckého prejavu a Manifest o slobode prejavu v umení a kultúre v digitálnej ére, v ktorom sa okrem iného uvádza, že obmedzenia slobody prejavu a umeleckej slobody ovplyvňujú celú spoločnosť, okrádajú ju o pluralitu a znižujú vitalitu demokratických procesov.
(5) EUCO 34/22.
(6) EUCO 1/23.
(7) Vymedzenie pojmu „umelci“ je uvedené v prílohe II.
(8) Uznesenie Európskeho parlamentu z 20. októbra 2022 o solidarite s Ukrajinou v oblasti kultúry a spoločnom núdzovom mechanizme na kultúrnu obnovu v Európe (2022/2759(RSP)).
(9) Uznesenie Rady o pracovnom pláne EÚ pre kultúru na roky 2023 – 2026 (Ú. v.
EÚ C 466, 7.12.2022, s. 1).
(10) Zameraných napríklad na slobodu umeleckého prejavu, ochranu kultúrneho dedičstva a posilnenie postavenia miestnych kultúrnych a kreatívnych sektorov na Ukrajine a na úlohu kultúry a pracovníkov v oblasti kultúry pri podpore a obrane demokracie a ľudských práv v nestabilných situáciách.
(11) Vymedzenie pojmu „ohrození umelci“ je uvedené v prílohe II.